กานต์แอร์ลุยบินอู่ตะเภา
กานต์แอร์ไม่หวั่นตรวจสอบสายการบินใหม่ ลุยเปิดบินจากอู่ตะเภาเพิ่ม 5 เส้นทาง10 เม.ย.
4 เม.ย. 2558

กานต์แอร์ไม่หวั่นตรวจสอบสายการบินใหม่ ลุยเปิดบินจากอู่ตะเภาเพิ่ม 5 เส้นทาง10 เม.ย.
ร.อ.สมพงษ์ สุขสงวน ประธานบริษัท กานต์นิธิ เอวิเอชั่น ผู้ดำเนินธุรกิจสายการบินกานต์แอร์ เปิดเผยถึงกรณีที่กรมการบินพลเรือน (บพ.) จะต้องตรวจสอบสายการบินทั้งหมดที่ให้ใบอนุญาตไปแล้วใหม่ ว่ากานต์แอร์มีแต่เที่ยวบินในประเทศ ไม่กังวลหากจะมีการตรวจสอบสายการบินที่ได้รับใบอนุญาตเดินอากาศ (เอโอซี) ใหม่ทั้งหมด
สำหรับปัญหาที่เกิดขึ้นมาจากปัญหาบุคลากรของ บพ.เองที่ต้องแก้ไข หากเป็นไปได้รัฐบาลอาจเรียกสายการบินทั้งหมดที่ให้บริการอยู่ไปพูดคุยเกี่ยวกับปัญหาพร้อมหน้ากันก็ได้ เพราะสายการบินทั้งหมดทราบดีอยู่แล้วว่ามีปัญหาอะไรบ้าง ขณะเดียวกันมั่นใจว่าหลังเปลี่ยนจากใช้กฎอัยการศึกมาใช้มาตรา 44 ดูแลประเทศ น่าจะมีส่วนช่วยแก้ปัญหาของอุตสาหกรรมการบินได้เร็วขึ้น
ทั้งนี้ สายการบินจะเดินหน้าขยายเส้นทางในประเทศอย่างต่อเนื่อง หลังจากที่ได้ขายหุ้นทั้งหมดในไทยเวียดเจ็ทให้กับบริษัท ไทยเวียดเจ็ท เอวิเอชั่น ไปแล้ว เพราะต้องการให้ความสำคัญกับธุรกิจกานต์แอร์เต็มที่ โดยวันที่ 10 เม.ย.นี้ จะเปิดเส้นทางบินใหม่ 5 เส้นทาง ได้แก่ ดอนเมือง-อู่ตะเภา อู่ตะเภา-อุดรธานี อู่ตะเภา-อุบลราชธานี อู่ตะเภา-ขอนแก่น และอู่ตะเภา-เชียงใหม่ โดยใช้เครื่องบินเอทีอาร์ 72 ซึ่งมี 66 ที่นั่งให้บริการ และได้จัดบริการรถรับส่งผู้โดยสารจากพัทยามายังสนามบินอู่ตะเภาด้วย 
สำหรับช่วงแรกที่เปิดให้บริการได้จัดโปรโมชั่นเที่ยวบินดอนเมือง-อู่ตะเภา 490 บาท/ที่นั่ง เที่ยวบินที่เหลือ 990 บาท/ที่นั่ง ซึ่งเปิดจองไปแล้วทางเว็บไซต์ของสายการบิน ผลปรากฏว่ามียอดจองเกือบเต็มทุกเที่ยวบินแล้ว ถือว่ากระแสตอบรับดีมาก กลุ่มเป้าหมายสำคัญของเส้นทางเหล่านี้คือ ผู้ที่ทำงานในนิคมอุตสาหกรรมทางภาคตะวันออก ซึ่งต้องการเดินทางกลับภูมิลำเนา รวมถึงนักท่องเที่ยวต่างชาติที่ต้องการเดินทางข้ามภูมิภาค 
รายงานข่าว ระบุว่า สายการบินเจ็ทเอเซีย แจ้งยกเลิกเที่ยวบินพิเศษเส้นทางกรุงเทพฯ–นาริตะ เพิ่ม 2 เที่ยวบิน คือ JF 988 และ JF 989 วันที่ 7 เม.ย. จากที่ก่อนหน้านี้ประกาศยกเลิกเที่ยวบินวันที่ 31 มี.ค. 1 เม.ย. และ 4 เม.ย.ไปแล้ว เนื่องจากสายการบินได้รับตารางเวลาการตรวจรับรองเครื่องบินจาก บพ. วันที่ 7 เม.ย. นี้ ซึ่งเป็นการตรวจสอบทั้งเอกสารและสภาพเครื่องบินก่อนจะได้อนุญาตให้บินต่อ แนวทางเยียวยาคือ คืนเงินให้ผู้โดยสารเต็มจำนวน หาเที่ยวบินอื่นของเจ็ทเอเซียเปลี่ยนให้ หรือขยายอายุตั๋วเครื่องบินถึงสิ้นปีนี้ ส่วนหลังตรวจผ่านเรียบร้อยเที่ยวบินพิเศษตั้งแต่วันที่ 11-18 เม.ย. น่าจะบินได้ปกติ ขณะที่เที่ยวบินตารางบินปกติ (สเกตดวล ไฟลต์) ยังให้บริการต่อเนื่องไม่ได้รับผลกระทบ ปัจจุบันมีเครื่องบิน 6 ลำ